**מילים  לשבת**

**שער הנגב - ערב שבת, ב' שבט תשע"א, 7 בינואר 2011**

**שלום לחברות ולחברים,**

**קוצרים בשמחה**

ואכן, אחרי שזרענו בדמעה במשך חודשים, קצרנו השבוע, בשמחה, את פרי עמלנו:

הממשלה קיבלה סדרה של החלטות שממשיכות למצב את האזור כבעל הקלות והטבות ייחודיות בקנה מידה ארצי. הדבר משמעותי לקליטת תושבים חדשים, לרמת החיים של הותיקים ולהקמת מפעלים נוספים. נשארו בעינן ההטבות בתחום מס ההכנסה ולסיוע למרכז החוסן. נקבע תקציב משמעותי להמשך שדרוג מערכת טיהור השפכים בישובים ותקציב לתכנון הכפלת שטח פארק התעשייה "ספירים", שמיצה – לשמחתנו - את עיקר שטחיו.

בשתי נקודות הצלחנו רק למתן את הפגיעה הצפויה: סבסוד הארנונה יקטן במקצת וכן תצומצם ההקצאה הייחודית למועצה האזורית.

ועוד, השבוע הנהלת מינהל מקרקעי ישראל קיבלה את תביעתנו להחריג את קווי העימות מכלל הדיון הארצי באשר להשכרת דירות בקבוצים. אנחנו מחוץ למהומה הכללית, ממש כפי שראוי היה שיקרה, מלכתחילה.

**חדשות ישנות**

שני אלופים מצאו לנכון להיפגש השבוע עם ראשי הרשויות: מפקד פיקוד העורף (עם שדרות ועוטף עזה) ומפקד פיקוד הדרום (עם כלל הרשויות בדרום).

על רגל אחת, מה למדנו?

שצה"ל מתארגן ומכין עצמו (ואותנו) להסלמה, שאף אחד לא ממש מחפש אותה.

מה חדש?

אין שום חדש.

**שומרי הנחל**

מנהלת פארק השקמה, שאני עומד בראשה, שמעה הפעם דיווח מעניין על פעילות של היחידה למעורבות חברתית במכללה, פעילות שמתקיימת בשיתוף עם רשות שמורות הטבע. מדובר בסטודנטים ב"ספיר" שמעבירים פעולות חינוכיות בנושאים אקולוגיים. הם נפגשים עם תלמידי חטיבת הביניים בשער הנגב ובשדרות, הן בכיתות והן במרחבי השקמה.

הכוונה היא לצוד שתי ציפורים בירייה אחת (כן, מטאפורה גרועה עבור נושא סביבתי...): להעלות את המודעות הסביבתית של הנוער ולהקים גרעין של סטודנטים שיתחברו בעצמם ויחברו את חבריהם למרחב היפהפה שלנו.

**מאתר לאתר**

בשבוע הבא אני יוצא לארצות הברית לשם ביקור בפדרציות היהודיות של "מטרו ווסט" בניו ג'רזי (יום אחד) ובסן דייגו (5 ימים). מטרת הנסיעה – חיזוק ושדרוג הקשרים עם הקהילות היהודיות וכן, האצת גיוס המשאבים לתיכון החדש.

אתם מוזמנים להכיר את האתר של בית הספר התיכון החדש שהולך ותופס גובה, נפח ונוכחות: <http://eduvillage.sapir.ac.il/>

האתר דובר עברית ואנגלית; הוא מאפשר, בין השאר, צפייה מתמדת בהתקדמות הבנייה בעזרת מצלמת וידיאו המשדרת, מסביב לשעון, מאתר הבנייה אל אתר האינטרנט.

**(גם) זה הסוד שלנו**

הרבה פעמים אני נשאל: איך אתם מסתדרים עם כל המהומה הביטחונית אצלכם. התשובה שלי מורכבת, אבל עיקרה: יש לנו משקל נגדי נהדר בדמות איכות החיים שאנחנו שוקדים על ביצורה.

בפגישה עם סנ"צ יחיאל בוהדנה, מפקד משטרת שדרות, התבהר לי מרכיב שלא הייתי מודע לו היטב, עד כה – רמת הפשיעה אצלנו נמוכה מאד, לכן, נראה שתחושת המוגנות שלנו מעברות פליליות הינה גבוהה, יחסית.

ברגיל, הפשיעה במועצות אזוריות נמוכה יחסית לערים. איננו יוצאים מכלל זה, אך בשנת 2010, שברנו שיא: בעוד שב 2009 נצברו בכל יישובינו 98 תיקים של עברות רכוש, הרי שבשנת 2010 תועדו 31 תלונות, בלבד.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

אשוב אליכם בעוד שבועיים.

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)